b"\n_START_ARTICLE_\nKanonb\xc3\xa5d\n_START_PARAGRAPH_\nEn kanonb\xc3\xa5d er i sin oprindelige udgave et lille krigsskib, der bliver roet frem, og kun har beskeden sejlf\xc3\xb8ring. Kanonb\xc3\xa5den er en formindsket udl\xc3\xb8ber af galejen, der mistede sin milit\xc3\xa6re betydning i 1700-tallet. Krigsf\xc3\xb8relse med rofart\xc3\xb8jer fortsatte typisk i lavvandede omr\xc3\xa5der, for eksempel under de svensk-russiske krige og p\xc3\xa5 s\xc3\xb8er og floder i Nordamerika under den amerikanske uafh\xc3\xa6ngighedskrig 1775-1783. Kanonb\xc3\xa5de blev brugt af alle de store s\xc3\xb8magter \xe2\x80\x93 de var en vigtig del af Napoleons plan om at invadere England \xe2\x80\x93 og de fik stor betydning i Danmark, efter at det meste af den danske fl\xc3\xa5de var overgivet til Engl\xc3\xa6nderne i 1807. Denne periodes kanonb\xc3\xa5de havde typisk en eller to kraftige kanoner.\n_START_SECTION_\nKanonb\xc3\xa5de i Danmark\n_START_PARAGRAPH_\nDe tidligste danske kanonb\xc3\xa5de var typisk beregnet til forsvar af havne, is\xc3\xa6r Fl\xc3\xa5dens leje i K\xc3\xb8benhavn. Da engl\xc3\xa6nderne tog den danske fl\xc3\xa5de og \xc3\xb8delagde de skibe, der l\xc3\xa5 p\xc3\xa5 blokken, var der ikke t\xc3\xb8mmer eller tid nok til at konstruere nye store krigsskibe. Men Engl\xc3\xa6nderne glemte at tage Orlogsv\xc3\xa6rftets tegninger og modeller, s\xc3\xa5 man gik straks i gang med lave de sm\xc3\xa5 kanonb\xc3\xa5de. De mindste var ikke meget andet end store joller med kun en kanonade i st\xc3\xa6vnen. Andre var 82 fod (26m) lange med en kanonade i hver st\xc3\xa6vn. Man brugte kanonader i stedet for sm\xc3\xa5 kanoner, da de var hurtigere at lade og sk\xc3\xb8d med st\xc3\xb8rre kraft. Kanonb\xc3\xa5dene havde beskeden sejlf\xc3\xb8ring og blev prim\xc3\xa6rt roet frem. Dette gjorde dem til et anvendeligt chancev\xc3\xa5ben ved vindstille, hvor de \xe2\x80\x93 som regel i flok \xe2\x80\x93 kunne angribe de engelske skibe.\n_START_SECTION_\nHjul- og skruekanonb\xc3\xa5de\n_START_PARAGRAPH_\nUdviklingen af skibsmaskineriet gjorde det muligt at bygge kanonb\xc3\xa5de, der kr\xc3\xa6vede mindre bes\xc3\xa6tning og var langt mere man\xc3\xb8vredygtige end rokanonb\xc3\xa5dene. Hjuldamperne var ret s\xc3\xa5rbare, men det l\xc3\xb8ste man senere ved at indkapsle hjulene i skroget. Den f\xc3\xb8rste skruedrevne kanonb\xc3\xa5d blev bygget i Kiel i 1849 og overtaget af Slesvig-Holsten i 1850. Den fik senere navnet Von der Tann, og efter en batalje med en dansk fl\xc3\xa5deafdeling blev den overtaget af Danmark under navnet St\xc3\xb8ren._NEWLINE_I 1860'erne blev der udviklet nye, sv\xc3\xa6rtkalibrede kanoner, og hurtigt opstod ideen om et placere en enkelt kanon p\xc3\xa5 et lille skrog. Herved kunne man f\xc3\xa5 et billigt, transportabelt s\xc3\xb8fort, som kunne operere p\xc3\xa5 lavt vand og p\xc3\xa5 floder, og som var sv\xc3\xa6rt at ramme for andre skibe. Som angrebsv\xc3\xa5ben var de is\xc3\xa6r beregnet til at nedk\xc3\xa6mpe s\xc3\xb8forter. Skibene havde typisk et deplacement p\xc3\xa5 200-500 tons.\n_START_SECTION_\nPanserkanonb\xc3\xa5de\n_START_PARAGRAPH_\nUnder den amerikanske borgerkrig begyndte parterne af forsyne hjuldampere og andre kanonb\xc3\xa5de med pansring. Det \xc3\xb8gede deres kampv\xc3\xa6rdi v\xc3\xa6sentligt, selv om den \xc3\xb8gede v\xc3\xa6gt gjorde dem b\xc3\xa5de langsommere og mere klodsede. Dette havde mindre betydning p\xc3\xa5 floderne, og i de f\xc3\xb8lgende \xc3\xa5r blev der bygget pansrede kanonb\xc3\xa5de i en r\xc3\xa6kke lande.\n_START_SECTION_\nS\xc3\xb8g\xc3\xa5ende kanonb\xc3\xa5de\n_START_PARAGRAPH_\nSom erstatning for sejlskibstidens brigger og korvetter byggede s\xc3\xb8magterne st\xc3\xb8rre kanonb\xc3\xa5de p\xc3\xa5 op til 2.000 tons. De havde typisk et antal kanoner af mellemsv\xc3\xa6r kaliber (7 til 15\xc2\xa0cm) og var i stand til at h\xc3\xa6vde landenes suver\xc3\xa6nitet og diplomatiske interesser, selv i fjerne egne. Denne type indsats betegnes ofte kanonb\xc3\xa5dsdiplomati. De s\xc3\xb8g\xc3\xa5ende kanonb\xc3\xa5de fik endnu st\xc3\xb8rre betydning, da undervandsb\xc3\xa5dene skulle bek\xc3\xa6mpes under de to Verdenskrige. Navnem\xc3\xa6ssigt blev ringen sluttet til sejlskibstiden, idet man gik over til at kalde dem korvetter og fregatter._NEWLINE_En s\xc3\xa6rlig kanonb\xc3\xa5dstype var torpedokanonb\xc3\xa5den, der blev udviklet som modstykke til de torpedob\xc3\xa5de, der fremkom fra 1870'erne. Torpedokanonb\xc3\xa5dene skulle f\xc3\xb8lge de st\xc3\xb8rre krigsskibe og beskytte dem mod angreb fra torpedob\xc3\xa5de, og de var selv udrustet med torpedoer og hurtigtskydende kanoner. I praksis var de for skr\xc3\xb8belige til opgaven, og de blev afl\xc3\xb8st af jagere.\n_START_SECTION_\nMotorkanonb\xc3\xa5de\n_START_PARAGRAPH_\nUnder 2. verdenskrig byggede engl\xc3\xa6nderne en s\xc3\xa6rlig udgave af motortorpedob\xc3\xa5den. Den havde ingen torpedoer, men i stedet en kraftig kanonbev\xc3\xa6bning, s\xc3\xa5 den bedre kunne h\xc3\xa6vde sig i kampene mod de tyske motortorpedob\xc3\xa5de. Denne skibstype fik navnet motorkanonb\xc3\xa5d."